Налшык и етхуанэ хьэблэм къыщызэрагъэпэщынущ цIыхухэм зыщагъэпсэху хъуну щIыпIэ
«Налшык къалэм и етхуанэ хьэблэм щыпсэухэм мызэ-мытIэу къаIэтащ щхъуантIагъэхэр щыхэса зыгъэпсэхупIэ цIыкIу яIэн зэрыхуейм теухуа Iуэхур. Къалэ администрацэм и Iэтащхьэ Ахъуэхъу Таймураз сщIыгъуу ар къэтплъыхьащ. ЩIыпIэр къыхэтхащ. Пэж дыдэу, хьэблэм Iуву цIыхухэр щызэхэсщ, мыбы иIэн хуейщ рекреацэ инфраструктурэ. Муниципалитетыр яужь ихьащ проектыр зэхэлъхьэным», — КъБР-м и Iэтащхьэ КIуэкIуэ Казбек Инстаграмым щиIэ напэкIуэцIым апхуэдэ хъыбар щызэбгригъэхащ.
«Нобэ лъэпкъ проектхэм, республикэ, къэрал программэхэм я фIыгъэкIэ республикэр йофIакIуэ. Илъэс куэдкIэ гулъытэ зымыгъуэта, зыхунэмыса къалэ щIыпIэхэр зэIузэпэщ мэхъу, нэр ягъэгуфIэу. Апхуэдэ щIыпIэхэр республикэм нэхъыбэ щыхъун хуейщ. Абы къарууэ диIэр етхьэлIэнщ. ЦIыху зэхуэсыпIэхэр зыхуей хуэгъэзэным, гъэдэхэным теухуа лэжьыгъэхэр щIыналъэм и щыхьэрым и мызакъуэу, Къэбэрдей-Балъкъэрым и адрей къалэхэми къуажэхэми щедгъэкIуэ-
кIынущ», — итхащ Iэтащхьэм. «Къалэдэсхэм а лэжьыгъэхэм пщIэ хуащI, щIыпIэхэр хуэсакъыу зэрахьэ», — къыхигъэщащ КIуэкIуэ Казбек. Республикэм щыпсэухэми я гуапэу а тхыгъэм пэджэжащ икIи ирагъэфIэкIуэн хуей адрей пщIантIэхэри къагъэлъэгъуащ.
КъБР-м и Iэтащхьэмрэ Правительствэмрэ
я пресс-IуэхущIапIэ.
